Ortodontiline ravi: näomask
Näomask ortodontilises ravis
Näomask on ortodontiline aparaat, mis suunab näo ja lõualuude kasvu ning aitab korrigeerida ortodontilist probleemi.
Näomask toetub lõuale ja otsaesisele. Selle kandmiseks kasutatakse kummist elastikuid, mis kinnituvad suusisese aparaadi konksudele.
Näomaski paigaldamine ja eemaldamine
Näomaski paigaldamiseks asetage kummist elastikud suus olevatele konksudele. Seejärel pange mask näole ja ettevaatlikult venitage elastikuid maskil määratud kohtadesse.
Näomaski eemaldamisel venitage ettevaatlikult elastikud ükshaaval lahti, hoides maski samal ajal paigal.
Näomaski kandmine
Kandke maski esimesel päeval 2 tundi ja lisage järgnevatel päevadel iga päev kandmisajale 2 tundi juurde, kuni kokku saab 14 tundi päevas.
Kandke näomaski ka öösel. Algul võib tunduda see ebamugav, aja jooksul ebamugavustunne kaob.
Näomaski kandmise esimestel päevadel võivad hambad ja lihased olla tundlikud. Kui ebamugavustunne ei kao, võtke kindlasti ühendust registratuuriga.
Samuti võib näomaski kandmise ajal muutuda nahk lõual tundlikuks ja punetavaks. Kasutage vajadusel kreemi või pange pehmendust piirkonnale, mis hõõrub või tekitab liigset survet nahale.
Leidke näomaskile kindel koht ja ärge kasutage seda aktiivsete tegevuste ajal!
Kindlasti võtke näomask vastuvõtule kaasa!
Probleemide korral võtke ühendust registratuuriga.
Koostaja: Tartu Ülikooli Kliinikumi stomatoloogia kliinik
2022